**LAVA paskelbė praėjusių metų veiklos ir finansinę ataskaitą ir nustatė 2024-ųjų tikslus**

**Lietuvos atsakingo verslo asociacija (LAVA) paskelbė savo 2023 m. veiklos ir finansinę ataskaitą, kurioje nurodė ir svarbiausius metų pasiekimus. Taip pat ataskaitoje pristatyti šių metų veiklos tikslai ir kryptys, pabrėžiant organizacijos įsipareigojimą skaidrumui bei darnaus vystymosi skatinimui.**

2023-iaisiais LAVA įgyvendino daug svarbių projektų ir iniciatyvų, įskaitant pirmojo lietuviško tvaraus verslo terminų žodyno, asociacijos naujojo vizualinio identiteto ir svetainės pristatymus. Taip pat suorganizuota konferencijų, seminarų ir mokymų tvarumo specialistų kompetencijoms stiprinti. Asociacija augo pritraukdama naujų narių.

„Svarbu pabrėžti, kad, skatindami dialogą ir bendradarbiavimą tvarumo klausimais, sėkmingai plėtojame partnerystę su vyriausybinėmis ir nevyriausybinėmis organizacijomis. Analizuodami darnaus vystymosi problemas, pernai diskutavome su Aplinkos, Socialinės apsaugos ir darbo, Ekonomikos ir inovacijų, Finansų ministerijomis. Taip pat bendradarbiaujame su konfederacijomis, įvairių šalių prekybos rūmais ir užsienio partneriais“, – sakė LAVA direktorė Indrė Kavaliauskaitė.

I. Kavaliauskaitės teigimu, asociacija labai stipri savo partnerystėmis organizuojant konferencijas tiek gyvai, tiek nuotoliu. Svariausias praėjusių metų renginys – kartu su Suomijos ambasada, Suomijos, Norvegijos, Švedijos, Estijos ir Latvijos prekybos rūmais ir Šiaurės Ministrų Tarybos biuru Lietuvoje suorganizuota 10-oji Šiaurės ir Baltijos šalių tvaraus verslo konferencija, kurios tema – dirbtinis intelektas ir tvarumas.

„Konferencijos tikslas buvo parodyti, kaip dirbtinis intelektas gali paveikti įmonės tvarumą ir skatinti kurti technologijas, leisiančias įmonėms dirbti kartu siekiant tvarumo. Per renginį buvo pristatytos geriausios Šiaurės ir Baltijos šalių įmonės ir pateikti tvarūs sprendimai, galintys pakeisti verslo produktyvumą ir pagerinti įmonių tvarumo lygį. Pranešėjai iš Suomijos, Norvegijos, Švedijos, Estijos, Latvijos ir Lietuvos diskutavo, kaip dirbtinis intelektas gali tapti sėkminga aplinkos ir įvairių įmonių gerinimo priemone. Be abejo, buvo įvertintas ir galimas neigiamas dirbtinio intelekto poveikis. Konferenciją peržiūrėti buvo prisijungę apie 39 tūkst. žiūrovų portale „Delfi“, – sakė LAVA direktorė.

Šiais metais asociacija veiklos tikslus orientuoja į tvarumo specialistų bendruomenės stiprinimą, tvarumo kompetencijų plėtrą, partnerystės kūrimą bei tvaraus verslo vystymąsi skatinimą.

„LAVA ir toliau organizuos įvairius renginius, seminarus, mokymus, kad galėtume dalintis geriausiomis tvarumo praktikomis ir naujovėmis. Be abejo, plėsime bendradarbiavimą su šalies ir tarptautinėmis organizacijomis, analizuojančiomis ir skleidžiančiomis tvarumo idėjas“, – sakė LAVA valdybos pirmininkė, advokatų profesinės bendrijos „Triniti Jurex“ partnerė, advokatė Jurgita Judickienė.

Kadangi skleidžiant informaciją apie verslo tvarumą ir reikšmę labai svarbu, kad asociacijos veikla būtų įtrauki ir matoma viešojoje erdvėje, todėl šiais metais numatyta įgyvendinti naują komunikacijos strategiją, padedančią stiprinti ryšius su visuomene.

„LAVA pripažįsta savo atsakomybę ir vaidmenį kuriant tvarią ekosistemą Lietuvoje, todėl mes įsipareigojame stiprinti dialogą su Vyriausybe, pilietine visuomene, verslo asociacijomis ir žiniasklaida. Mes ir toliau dirbsime atsakingo verslo vystymo ir darnumo skatinimo link. Taigi visas suinteresuotas įmones ir organizacijas kviečiame prisijungti prie mūsų veiklos ir kartu kurti tvarią ateitį“, – pabrėžė LAVA valdybos pirmininkė.

Su metine LAVA ataskaita galima susipažinti asociacijos interneto svetainėje [www.atsakingasverslas.lt](http://www.atsakingasverslas.lt).